કલાકારોની તારીખો મળતાં જ અબડાસા તાલુકાના ગ્રામીણ વિસ્તારોમાં શૂટિંગ શરૃ થયું. નાની બેર, હીરાપર, ફકીરાણી જત લોકોના ગામ વાલેવારી વાંઢ ઉપરાંત માંડવીના દરિયાકિનારે પણ શૂટિંગ કરાયું હતું. ફિલ્મમાં કચ્છી માહોલ આબાદ ઝીલાય, પાત્રોના મનોભાવ પણ તે પ્રદર્શિત કરી શકે તે માટે ભારે જહેમત ઉઠાવાઈ. જત લોકોના ઘર ‘પખા’, કચ્છના મશહૂર ભૂંગા (ખાસ પ્રકારનાં ઝૂંપડાં) આબેહૂબ લાગે તે માટે પણ ખૂબ જહેમત ઉઠાવાઈ. સ્ત્રી પાત્રોના શરીર પરના કે ઊંટના શરીર પરનાં છૂંદણાં પણ ખૂબ અભ્યાસ પછી દોરાયા હતા. આ બધા માટે કાર્યવાહક નિર્માતા ઝવેરીલાલ સોનેજીએ ભારે મહેનત ઉઠાવી હતી. આ ફિલ્મમાં દુષ્કાળ, ગાંડો બાવળ, ચેરિયા, કૂવા, શાળા અને શિક્ષકોની વાત બખૂબી વણી લેવાઈ છે.